*Tämä artikkeli käsittelee kanadalaista yritystä. Suomalaisesta tytäryhtiöstä katso CGI Suomi.*

**CGI Inc.** (lyhenne sanoista "Consultants to Government and Industry Incorporated") on kanadalainen it-alan konsultointi- ja ulkoistuspalveluita maailmanlaajuisesti tuottava yritys, jonka asiakaskuntaan lukeutuvat niin julkisen- kuin yksityisen sektorin toimijat. CGI:n osake on noteerattu Toronton ja New Yorkin pörsseissä.

Historia
--------

CGI:n perustaja on kanadalainen Serge Godin. Hän perusti yrityksen Quebecin kaupungissa kesäkuussa 1976 ollessaan 26-vuotias. Muutama kuukausi myöhemmin André Imbeau tuli mukaan Godinin liikekumppaniksi. CGI-nimi on lyhenne ranskan kielen sanoista *"Conseillers en gestion et informatique"* (engl. *Consultants to Government and Industry*).

CGI aloitti laajentumisen vuonna 1986 hankkimalla ulkoistamiseen erikoistuneita yrityksiä. CGI:n liikevaihto oli noin 25 miljoonan dollarin luokkaa, kun yhtiö teki ensimmäisen yrityskauppansa, jossa se hankki noin kahdeksan miljoonan dollarin liikevaihtoa tehneen BST:n. Rahoittaakseen yrityskaupan CGI listautui pörssiin.

Godin toimi perustamansa yhtiön toimitusjohtajana vuoteen 2006 asti, minkä jälkeen hänestä tuli CGI:n hallituksen puheenjohtaja.

CGI osti vuonna 2012 brittiläis-hollantilaisen kilpailijansa Logican noin 2,6 miljardin dollarin kauppahinnalla. Yrityskauppa kasvatti CGI:n koon yli kaksinkertaiseksi ja toi sen liiketoiminnan vahvemmin Euroopan-markkinoille. Ennen yrityskauppaa CGI:llä ei ollut toimistoa Suomessa tai työntekijöitä Pohjoismaissa. Logica oli hankkinut pohjoismaisen it-konsulttiyhtiö WM-datan vuonna 2007.

Vuonna 2016 CGI:n toimitusjohtajana aloitti George D. Schindler.

Keväällä 2019 CGI teki ostotarjouksen Acandosta, jolla oli noin 2 100 työntekijää viidessä maassa. Sen tärkeimmät toimintamaat ovat Ruotsi, Norja ja Saksa, mutta yrityksellä on liiketoimintaa myös Suomessa.

CGI Suomessa
------------

*Pääartikkeli: CGI Suomi*
Suomessa CGI toimii CGI Suomi Oy -tytäryhtiön kautta. Yritys tarjoaa Suomessa IT-alan konsultointia, ohjelmistokehityspalveluja, IT-infrastruktuuriratkaisuja, tietojärjestelmien integraatiopalveluja, ohjelmistotuotteita sekä IT- ja liiketoimintaprosessien ulkoistamispalveluja.

Lähteet
-------

1. 1 2 3  Annual Report 2018 (PDF) *cgi.com*. CGI Inc.. Viitattu 3.11.2019. (englanniksi)
2. 1 2  Sami Suojanen: Suomalaisyritys maksaa 3 600 euroa uuden työntekijän palkkaamiseen johtavasta vinkistä – "Tarvitaan myös naisia ja uranvaihtajia" *Kauppalehti*. Viitattu 1.4.2019.
3. 1 2  Profile: Serge Godin *forbes.com*. Forbes. Viitattu 1.4.2019. (englanniksi)
4. 1 2  History *cgi.com*. CGI Inc.. Viitattu 3.11.2019. (englanniksi)
5. ↑  Sandle, Paul & Rocha, Euan: Canada's CGI to buy Logica to create global IT firm *Reuters*.  1.6.2012. Viitattu 3.11.2019. (englanniksi)
6. ↑  Logica myydään it-jätille *is.fi*.  31.5.2012. It-viikko. Viitattu 3.11.2019.
7. ↑  Management: George D. Schindler *cgi.com*. CGI Inc.. Viitattu 1.4.2019. (englanniksi)
8. ↑  CGI ostaa it-konsulttitalon yli 400 miljoonalla *Tivi*.  11.3.2019. Viitattu 1.4.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **CGI (yritys)**.
* CGI Group (englanniksi, ranskaksi)
* CGI Suomi